Երբ ծանոթանում ես քննարկվող փաստաթղթի առանձնացված դրույթներին, ապա չես կարող չնկատել, որ ռուսաստանցի օլիգարխներին (մի կողմ դնենք չինովնիկներին) իրոք վերջնագիր է ներկայացվել. Կոնգրեսը վերահսկիչ ու ստուգիչ գերատեսչություններին առաջադրել է պարզապես «պեղել» օլիգարխիական կառույցների ֆինանսական վիճակը, օլիգարխների ու նրանց ընտանիքի անդամների եկամուտների աղբյուրները, բանկային հաշիվներն ու ունեցվածքը, ներդրումները, գործարար կապերն ու շահերը և այլն: Ընդ որում, խոսքը վերաբերում է ոչ միայն Ամերիկայում, այլև Եվրոպայում ու Ասիայում գործող ռուսաստանյան ընկերություններին: Առաջնահերթ նպատակն է նրանց գործունեության մեջ բացահայտել կոռուպցիոն բաղկացուցիչը, իսկ դա ցանկության դեպքում միշտ էլ կարելի է գտնել, ամերիկացիների համար դա բարդ խնդիր չէ: Եվ ո՞րն է վերջնագրի իմաստը: Եթե օլիգարխներն ու քաղաքական վերնախավը մինչև 2018 թվականի փետրվարը՝ նախագահական ընտրությունների շեմին, չփոխեն երկրի ղեկավարությունը և, բնականաբար, նախագահ Պուտինին, ապա նրանց բոլոր բանկային ակտիվները կճանաչվեն որպես կոռուպցիոն ու կկալանավորվեն: Մինչդեռ բարձրագույն չինովնիկների ու օլիգարխների բանկային հաշիվները գնահատվում են նվազագույնը 500 միլիարդ դոլար: «Կսպանե՞ն Պուտինին օլիգարխները, թե՞ Պուտինը կսպանի նրանց»՝ նման անշնորհք հարցադրում էր արել ռուսական թերթերից մեկը: Ամերիկացիների ողջ ակտիվությունը պտտվում է Պուտինի շուրջ: